DECIZIA COMISIEI
din 23 aprilie 2007
referitoare la măsurile de protecție cu privire la anemia infecțioasă ecvină în România
[notificată cu numărul C(2007) 1652]
(Text cu relevanță pentru SEE)
(2007/269/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor comerciale intracomunitare cu anumite animale vii și produse în vederea realizării pieței interne (1), în special articolul 10 alineatul (4),
întrucât:
(1)
Anemia infecțioasă ecvină („AIE”) este o boală virală care afectează doar animalele din specia Equidae. Contaminarea cu AIE tinde să devină asimptomatică în cazul în care una dintre crizele clinice acute nu provoacă moartea animalului. Perioada normală de incubație este între una și trei săptămâni, dar poate avea o durată de trei luni. Ecvideele contaminate rămân purtătoare ale infecției pe toată durata vieții lor, putând contamina și alte ecvidee. Boala se transmite prin transferul de sânge de la un animal din specia ecvină infectat, de cele mai multe ori prin procesul de hrănire întrerupt al muștelor-de-cal care se hrănesc cu sânge, prin infecție intrauterină a fetusului, sau prin utilizarea acelor infectate sau a transfuziei produselor din sânge conținând virusul.
(2)
AIE este o boală cu declarare obligatorie, în conformitate cu anexa A la Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee provenind din țări terțe. (2). În plus, Directiva 82/894/CEE a Consiliului din 21 decembrie 1982 privind notificarea maladiilor la animale în cadrul Comunității (3) prevede că focarele de AIE se semnalează Comisiei și celorlaltor state membre prin intermediul Sistemului de notificare a bolilor animale („SNBA”).
(3)
Articolul 4 alineatul (5) din Directiva 90/426/CEE prevede restricții privind mutarea ecvideelor din exploatațiile unde a fost confirmată prezența AIE, până când, după sacrificarea animalelor infectate, animalele rămase au fost supuse la două teste Coggins care au avut rezultate negative.
(4)
Contrar altor state membre, AIE este endemică în România și sacrificarea imediată a ecvideelor infectate nu este pusă în aplicare în mod corespunzător. Din acest motiv, România a continuat, în mod voluntar, după aderare la Uniunea Europeană să pună în aplicare mutatis mutandis măsurile relevante prevăzute în Decizia 2004/825/CE din 29 noiembrie 2004 a Comisiei referitoare la măsurile de protecție cu privire la anemia infecțioasă ecvină în România (4).
(5)
Luând în considerare schimburile comerciale cu ecvidee vii, material seminal, ovule și embrioni, proveniți de la acestea, situația sanitar-veterinară în România este susceptibilă de a prezenta un risc sanitar în ce privește ecvideele de pe teritoriul comunitar.
(6)
Astfel, este adecvată adoptarea unor măsuri de protecție care să stabilească un regim specific pentru mutarea și comerțul cu ecvidee, ovule și embrioni de ecvidee provenind din România, cu scopul menținerii sănătății ecvideelor pe teritoriul statelor membre.
(7)
Decizia 93/623/CEE a Comisiei din 20 octombrie 1993 de stabilire a documentului de identificare (pașaport) care însoțește ecvideele înregistrate (5) și Decizia 2000/68/CE din 22 decembrie 1999 de modificare a Deciziei 93/623/CEE și de stabilire a identificării ecvideelor destinate reproducției și producției (6), cere ca ecvideele să fie însoțite de un document de identificare pe durata mutării sau transportării lor.
(8)
Cerințele privind certificatul care reglementează circulația și transportul ecvideelor sunt prezentate în articolul 8 din Directiva 90/426/CEE. În vederea întăririi trasabilității ecvideelor înregistrate, provenind din zone afectate de AIE și exportate pe teritoriul altor state membre, atestatul în conformitate cu anexa B la Directiva 90/426/CEE ar trebui înlocuit cu un certificat de sănătate animală, în conformitate cu anexa C la respectiva directivă.
(9)
În conformitate cu partea A din capitolului II din anexa D la Directiva 92/65/CEE a Consiliului din 13 iulie 1992, de definire a cerințelor de sănătate animală, care reglementează schimburile și importurile în Comunitate de animale, material seminal, ovule și embrioni, care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul I la Directiva 90/425/CEE (7), Decizia 95/307/CE a Comisiei din 24 iulie 1995 de stabilire a certificatului de sănătate animală tip pentru schimburile de material seminal din specia ecvină (8), prevede că armăsarii sunt supuși testelor de depistare a AIE în cazul în care materialul seminal colectat este destinat schimburilor comerciale intracomunitare. Cu toate acestea, este necesară completarea condițiilor referitoare la certificatele de sănătate animale stabilite în Decizia 95/294/CE a Comisiei din 24 iulie 1995 de stabilire a modelului de certificat de sănătate animală pentru schimburile cu ovule și embrioni din specia ecvină (9), cu o cerință de testare pentru depistarea AIE, în cazul în care ovulele și embrionii sunt colectați de la iepe aflate pe teritoriul României.
(10)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Măsuri de protecție aplicabile ecvideelor provenite din România
(1) România asigură faptul că ecvideele nu sunt exportate către alte state membre dacă acestea nu respectă următoarele condiții:
(a)
au fost supuse unui test Coggins, al cărui rezultat a fost negativ, și care a fost efectuat pe un eșantion de sânge prelevat în termen de 30 de zile înaintea exportării; testul respectiv împreună cu rezultatul sunt indicate în secțiunea VII din documentul de identificare, prevăzut în Deciziile 93/623/CEE și 2000/68/CE, care însoțește animalul pe durata circulației;
(b)
animalele sunt însoțite de un certificat de sănătate animală, în conformitate cu anexa C la Directiva 90/426/CEE, care va include următoarea mențiune suplimentară:
„Ecvidee în conformitate cu Decizia 2007/269/CE a Comisiei.”
(2) Alineatul (1) nu se aplică în cazul ecvideelor provenind din exploatații situate în afara României, care fie se află în tranzit pe teritoriul României, pe rutele principale sau autostrăzi, fie traversează România direct, fără întrerupere, fiind transportate către un abator în vederea sacrificării imediate.
(3) România asigură faptul că ovulele și embrionii proveniți de la ecvidee nu sunt exportate către alte state membre dacă acestea nu respectă următoarele condiții:
(a)
acestea au fost colectate de la iepe donatoare care au fost supuse unui test Coggins, la care rezultatul a fost negativ, și care a fost efectuat pe un eșantion de sânge prelevat de la fiecare iapă donatoare în termen de 30 de zile înaintea colectării ovulelor și embrionilor din lot; și
(b)
lotul de ovule și embrioni este însoțit de un certificat de sănătate animală, în conformitate cu anexa la Decizia 95/294/CE, care va include următoarea mențiune suplimentară:
„Ovule sau embrioni în conformitate cu Decizia 2007/269/CE a Comisiei.”
(4) România va informa, în mod regulat, Comisia și celelalte state membre în ceea ce privește evoluția AIE și măsurile puse în aplicare în vederea controlării acesteia.
Articolul 2
Aplicabilitate
Prezenta decizie se aplică începând cu a treia zi de la data publicării în Jurnalul Oficial al Uniunii Europene.
Articolul 3
Destinatari
Prezenta decizie se adresează statelor membre.
Adoptată la Bruxelles, 23 aprilie 2007.